Za sezono 1929 je naročil dirkalnik Bugatti T35C, nad katerim je bil tako navdušen, da je naročil še dva. Na svoji prvi pomembnejši dirki za Veliko nagrado Antibesa je v dobri konkurenci, dirkala sta tudi renomirana Rene Dreyfus in Philippe Etancelin, vodil do odstopa v 36-em krogu. Dva tedna kasneje je na premierni dirki za Veliko nagrado Monaka opozoril nase s četrtim mestom. Na dirki za Veliko nagrado Burgundije pa je dosegel svojo edino zmago na dirkah za Veliko nagrado. Na dirki za 24 ur Le Mansa je v paru z Guyem Bouriatom zasedel peto mesto, nato pa je nastopil na najpomembnejši dirki sezone za Veliko nagrado Francije, kjer je dolgo držal solidno šesto mesto, nekaj krogov pred ciljem pa je odstopil zaradi okvare dirkalnika. S tretjim Rothschildovim dirkalnikom je večkrat dirkala eksotična plesalka v Casino de Paris, Helene Delangle, ki je dirkala pod psevdonimom »Hellé Nice«.